'n Hele lewe in verbrande staal | Netwerk24
Deur Jana Smit 18 Julie 2021 00:46
As hy nie teen vanoggend van iewers af hulp kry nie, neem hy sy eie lewe.
Uchendu Okey, eienaar van Shakara Motors in Malvern, Johannesburg, tussen die uitgebrande wrakke van sy voorraad. Foto: Elizabeth Sejake
Dít was die afgelope week die wanhopige noodkreet van 'n handelaar in gebruikte motors wie se voorraad van 58 voertuie in Johannesburg deur oproeriges aan die brand gesteek is.
Uchendu Okey (47), eienaar van Shakara Motors in Julesstraat, Malvern, se skade beloop na raming R3 miljoen. Hy het nie versekering gehad nie.
Toe hy verlede Sondag in die vroeë oggendure by sy tweevlakperseel aankom, was sy eerste gedagte aan selfdood.
"Ek het kinders, 'n gesin, hoe gaan ek na hulle omsien?" het hy Woensdag gevra. Hy het ook 16 werknemers.
Dit is dit tweede keer in twee jaar dat Okey se onderneming geteiken word. In 2019 is dit in 'n vlaag van xenofobiese geweld in 'n brand verwoes.
Hy het nie die moontlikheid uitgesluit dat dieselfde mense vir albei voorvalle verantwoordelik was nie.
Hy het skaars van die vorige skade herstel toe sy motors weer aan die brand gesteek word. Nou sien hy nie kans om die onderneming wéér van voor af te probeer opbou nie.
Uchendu Okey, eienaar van Shakara Motors, en Adewole Adams, die eienaar van drie motors wat op die perseel in Malvern, Johannesburg, uitgebrand het. Foto: Elizabeth Sejake
Onder die uitgebrande motors was 'n BMW X5, Mercedes-Benz E240, 'n Toyota Fortuner, 'n Range Rover, 'n Opel Vivaro-bussie, 'n Peugeot 307, 'n Nissan Qashqai, 'n Jetta 6, 'n VW Polo Classic en 'n Hyundai i10.
Okey het die afgelope week steeds somme gemaak oor hoeveel rand se skade hy gely het.
Drie van Adewole Adams (47) se motors – 'n Golf 6, 'n Nissan Tiida en 'n Opel Uno – was op Okey se perseel geparkeer om verkoop te word. Hy het Woensdag verslae daar gestaan.
'n Spazawinkel langs die motorhandelaar is ook geplunder – ook vir die tweede keer.
Emajestic Mwobi (50) besit die winkel, wat onder meer selfone verkoop, al 20 jaar. Dis Woensdag, op sy verjaardag, geplunder.